Suid Afrikaanse Nuus Thread - Page 113 - Stormfront
10-15-2006, 06:04 PM #1121
Polisie trek 177 in en om Klerksdorp vas
Klerksdorp. – Die polisie het in twee dae 177 vermeende misdadigers, sommige wat lank reeds gesoek word, in en om dié stad in hegtenis geneem.
Die inhegtenisnemings was deel van ’n reuse-misdaadvoorkomingsveldtog waarby sowat 200 polisielede van Noordwes en die Noord-Kaap betrokke was, het supt. Louis Jacobs, polisiewoordvoerder, gesê.
Van die 177 verdagtes word 47 van ernstige misdrywe soos moord en verkragting verdink, terwyl 58 onwettige immigrante is. Agt vermeende dwelmhandelaars is ook vasgetrek.
Jacobs het gesê ook verhoorafwagtende gevangenes is besoek en hul vingerafdrukke met die gevorderde Morpho Touch-toestel nagegaan. Op dié manier is 24 gevangenes met bykomende sake verbind, waarvan tien misdrywe is wat buite Noordwes gepleeg is.
10-15-2006, 06:37 PM #1122
OOS-KAAP: Drama by doodsbrug
PORT ELIZABETH. – Hoogdrama het hom gister by die Van Stadensrivierbrug hier afgespeel in ’n amperse dubbele selfmoordtragedie.
Polisiebeamptes van die nabygeleë Thornhill-polisiekantoor het hulle skaars na die brug gehaas waar ’n bejaarde vrou die 65ste slagoffer van dié berugte “brug van die dood” geword het, toe ’n man op die toneel opdaag, óók om te spring.
Dié man, wie se naam weerhou word, is by die brug opgemerk terwyl die polisie op die nooddienste gewag het om die vrou, wat vroeër gespring het, se lyk te kom wegneem.
Insp. Marianette Olivier, polisiewoordvoerder, het gesê mense op die brug het skielik geskreeu “hier is nog iemand, hier is nog iemand!” toe hulle die man gewaar en besef wat hy van plan was om te doen.
“Die polisie het vinnig gereageer. Hulle het na hom gehardloop en hom platgeduik om te keer dat hy spring.
“Hy is hierna na die polisiekantoor gebring, van waar ons sy familie van die voorval in kennis gestel het,” het Olivier gesê.
Volgens Olivier het mev. Alice Rosemary Wait (62) van Linkside in Port Elizabeth kort voor 09:00 in haar motor stilgehou, vermoedelik haar motorsleutels op die randsteen neergesit en sonder om twee keer te dink na haar dood gespring.
Haar verlate motor en die bossie sleutels was met Die Burger se aankoms op die toneel die stille getuienis van die tragedie wat hom hier afgespeel het.
Wait, wat in ’n rooi T-hemp en broek geklee was, het nie ’n selfmoordbrief agtergelaat nie.
’n Polisiebeampte wat van ’n misdaadtoneel elders na die polisiekantoor onderweg was, het Wait se motor op die brug gesien, maar daar was niks wat hy vir haar kon doen nie.
Olivier het by navraag gesê as iemand vasbeslote is om te spring, dink hulle nie twee keer as hulle op die brug stilhou nie.
“Ons onderhandel met diegene wat gehelp wil word. Dit neem ’n polisiebeampte vyf minute van die polisiekantoor tot by die brug.”
Die nuutste selfmoord by die brug het weer ernstige vrae laat onstaan oor of die ses kameras wat verlede jaar op die brug aangebring is, wel help om mense se lewe te red.
Die getal mense wat sedert die oprigting van die kameras selfmoord gepleeg het, kom nou op vyf te staan. “Die polisie oortuig weekliks so drie mense om nie te spring nie en dié mense word deur die kameras opgemerk,” het Olivier gesê.
’n Kenner het aan Die Burger gesê die getal selfmoordpogings neem gewoonlik in aanloop tot die feestyd toe.
10-15-2006, 06:44 PM #1123
Alle landlynoproepe verg nou ’n kode
JOHANNESBURG. – Mense wat private landlyne gebruik, moet van vandag af hul vingers oefen om die kode vooraan die telefoonnommer te gebruik, al bel hulle in hul eie gebied.
Volgens Telkom moet mense ook vandag begin om 00 vooraan internasionale kodes te gebruik pleks van 09 met die oog op die inwerkingstelling van dié vereistes aanstaande jaar.
Mense wat uit ’n ander land na Suid-Afrika toe bel, sal nie ’n kode moet verander nie.
Albei kodevereistes word op 16 Januarie verpligtend.
Landlyne wat deur skakelborde werk, vereis reeds die gebruik van kodes voor alle landlynnommers.
Hierdie vereistes word toegepas ooreenkomstig die nommerplan soos voorgeskryf deur die Onafhanklike Kommunikasie-owerheid van Suid-Afrika (Okosa) kragtens art. 89 van die Telekommunikasiewet.
As jy ná 16 Januarie nie die kode gebruik nie, sal jou oproep herlei word na ’n boodskap wat jou sal vra om die kode te gebruik wanneer jy skakel. Dít sal gedoen word tot 16 Maart en daarna sal jy ’n besettoon kry as jy nie die kode skakel nie.
Daar sal geen koste-implikasies aan die oorgang verbonde wees nie.
“Mense moet nou begin om ’n kopskuif te maak en nommers in hul eie gebied te bel saam met die kode wat jy sou gebruik as jy uit ’n ander gebied sou skakel, soos jy in elk geval reeds met selfone moet doen,” sê me. Lulu Letlape, Telkom se groephoof van kommunikasie.
Die 10-nommer-plan word ingestel om die land se nommer-kapasiteit te verhoog en die stelsel in ooreenstemming te bring met die selfoondiensverskaffers wat op dieselfde manier werk.
10-15-2006, 06:48 PM #1124
Regstel-aksie: Gebruik maar gesonde verstand
SUID-AFRIKANERS voer al sedert die vroeë jare negentig, toe dit duidelik geword het dat die ANC regstellende aksie wil toepas, ’n debat oor dié saak. Baie emosie – en baie warm lug – is sedertdien aan alle kante kwytgeraak.
Enersyds moet ’n mens begrip hê vir waarom die ANC dit ingestel het. Dié party verteenwoordig immers diegene wat aan die ontvangkant van apartheid was – en dis moeilik vir dié sonder daardie ervaring om hulle in te dink in die bitterheid en woede wat steeds in baie mense skuil.
Polities kan die ANC dit ook nie bekostig om die beleid op kort termyn af te skaf nie; dit sou ’n dodelike wapen in die hande van populiste soos mnr. Jacob Zuma wees.
Nietemin hoor ’n mens soms interessante geluide van ANC-leiers oor moontlike aanpassings. Maar in dié stadium is dit slegs woorde.
Om die waarheid te sê, in die private sektor neem die druk toe om wit werknemers slegs met ’n oortuigende motivering tot senior poste te bevorder. Watse uitwerking moet dit op die wit personeel se moreel hê?
Miskien moet ’n mens die beleid weer van ’n kant bekyk. Op die keper beskou, moet verskeie waarhede in ag geneem word:
. Die verlede het daartoe bygedra dat veels te min nie-wittes ’n behoorlike akademiese en beroepsopleiding gekry het. Daardie geskiedenis van diskriminasie moet om morele redes reggestel word.
. Maar daar is ook ’n praktiese rede: Geen land wat ’n suksesverhaal wil wees, kan die talente en werkkrag van slegs ’n klein minderheid (lees: die wittes) inspan nie. Onder die swartes gaan ’n enorme reservoir van talent, ywer en ambisie skuil wat tot ontluiking gebring moet word as Suid-Afrika op die duur sy volle potensiaal wil verwesenlik.
Dié twee oorwegings maak regstelling van die diskriminerende verlede – regstellende aksie – ’n dringende noodsaaklikheid. Maar daar is ook teenoorgestelde oorwegings.
. Rassediskriminasie is prinsipieel verkeerd. As dit in die apartheidsverlede die geval was, moet dit ook nou waar wees.
. As regstellende aksie domweg daarop neerkom dat wit kundigheid en ervaring met swart onkundigheid en onervarenheid vervang word, is dit ’n resep vir ’n ramp. Standaarde mag nie daal nie.
Hier het ons nou vier oorwegings, twee wat regstellende aksie noodsaaklik maak, en twee wat sê stadig oor die klippe. Die vraag is: Hoe bestuur jy die beleid om tussen die Scylla van die eerste twee en die Charybdis van die laaste twee deur te skuur?
Deel van die probleem is dat die regerende ANC alte dikwels ’n rigiede en ideologies gedrewe kwotabenadering volg. Met ander woorde, die demografiese verdeling van die breë Suid-Afrikaanse bevolking moet die uitgangspunt wees vir die verspreiding van die rassegroepe op verskillende posvlakke.
In die staatsdiens word dit rigied en kliphard afgedwing; in die private sektor is die druk minder heftig, maar die gevolge word ook daar gevoel.
’n Paar voorbeelde: Die SA Lugdiens het aangekondig dat hy geen jong wit mense meer gaan aanvaar om as vlieëniers op te lei nie sodat hy sy vlieënierskorps verteenwoordigend van die landsbevolking kan maak. (Maar nou gaan jag hy wel wit vlieëniers by ander lugdienste vir die laekostelugdiens wat hy wil begin en ontduik sy eie beleid!)
Terselfdertyd word die opleidingstandaard van die swart aspirant-vlieëniers verlaag.
Amper in die verlengde daarvan: By die Sentrale Vliegskool op Langebaanweg moet die inname van kwekelinge rigied volgens kwotas geskied. As daar nie genoeg swartes is wat aan die vereistes voldoen nie (en daardie vereistes is reeds in die praktyk laer as vir wittes), mag die vakatures nie deur wittes gevul word nie; hulle bly ongevul.
In sulke omstandighede ondergaan die lugmag ’n ware breinbloeding. Volgens die jaarverslag wat die hoof van die lugmag, lt.genl. Carlo Gagiano, onlangs aan die parlement voorgelê het, het meer 240 hoogs geskoolde tegnici in 2005-’06 bedank – en elders in sy verslag looi hy die regering weens die feit dat regstellende aksie tot dié uittog bydra.
Regstellende aksie word ook aangevoer vir die emigrasie van geskoolde wittes.
Die vier oorwegings hierbo wys dat daar wel deeglik regstellende aksie móét wees, maar dat die beleid hopeloos te rigied en ideologies gedrewe is.
Onder meer Solidariteit het al gekom met verskeie kompromisvoorstelle wat vir die ANC met ’n bietjie goeie wil aanvaarbaar moet kan wees.
Ten eerste, stel die jonges wat ná 1994 tot die arbeidsmark toegetree het, vry. Tweedens, kyk na die individuele omstandighede – die skatryk Cyril Ramaphosa het byvoorbeeld nie regstellende aksie nodig nie, maar die brandarm Koos van der Merwe dalk wel. In die derde plek, stel beroepe waar daar ’n kritieke tekort aan ervaring en kundigheid is, vry van regstellende aksie.
Dus: Gebruik maar jou gesonde verstand en moenie so ideologies na die saak kyk nie.
10-16-2006, 06:20 AM #1125
‘Iets goeds’ moet uit baba se dood kom
KAAPSTAD. – Die pa wat sy 17 maande oue babaseun in ’n motor op die kampus van die Universiteit van Kaapstad vergeet het, wil deur dié tragedie ander mense bewus maak van hoe maklik so ’n ongeluk kan gebeur.
Dr. Andrew Wilkinson, ’n senior dosent in elektriese ingenieurswese aan die Universiteit van Kaapstad (UK), het by monde van me. Gerda Kruger, woordvoerder van die universiteit, gesê hy wil graag iets goeds uit sy pyn en hartseer sien kom.
Die gesin wil ander ouers daarvan bewus maak hoe maklik so ’n ongeluk kan gebeur en ’n mens se lewe in ’n oogwink kan verander.
Wilkinson het Vrydag vergeet om sy en sy vrou se baba, Janosch, by sy grootouers in Claremont af te laai. Die baba is om 15:00 in sy motor by die universiteit gekry en was reeds dood.
Volgens Kruger moes Wilkinson nie die baba by ’n crèche gaan aflaai soos dagblaaie vroeër berig het nie. Dié inligting is deur die polisie aan die media gegee.
Dié betrokke dag was dit ’n uitsondering dat Wilkinson juis Vrydagoggend die ander kinders by die skool moes gaan aflaai en vir Janosch by sy ouma en oupa in Claremont. Hy het ook nie gewoonlik soggens die baba gaan aflaai nie.
’n Geregtelike doodsondersoek sal bepaal of Janosch se pa nalatig was om hom ure lank in die motor te los terwyl hy by die werk was.
“Dr. Wilkinson ry nie gewoonlik dié roete na Claremont nie, en dit is verstaanbaar dat dit hom heeltemal ontgaan het om klein Janosch daar te gaan aflaai.”
Kruger het gesê Janosch, die jongste van die gesin se vier kinders, het boonop aan die slaap geraak, wat beteken het daar was stilte in die motor.
“Dr. Wilkinson het duidelik sy bewustheid oor die kind verloor, en hom vergeet. Hy het sy motor gesluit en opgegaan na sy kantoor, waarna hy later agtergekom het dat Janosch steeds in die motor was.”
Volgens Kruger ly die hele familie aan verskriklike trauma en “staan hulle mekaar ongelooflik by, ondersteun veral vir Andrew en probeer hulle om die enorme trauma te hanteer”.
Sy het gesê dit sal ’n proses wees om vir die kinders te verduidelik wat gebeur het omdat hulle nog klein is. “Maar soos die tyd aanstap, sal hulle doen wat die beste is en rustig met elk van die kinders praat.”
Sy het gesê die werklikheid is dat dit ’n sameloop van omstandighede is wat die tragiese ongeluk veroorsaak het.
Kruger het namens die UK medelye aan die familie betoon.
Kapt. Randall Stoffels, ’n polisiewoordvoerder, het gesê daar is tans geen klag teen Wilkinson of enige ander spesifieke persoon nie.
“Die nadoodse ondersoek sal vandag gedoen word, terwyl die geregtelike doodsondersoek voortgaan.”
Stoffels het gesê nadat die ondersoek afgehandel is, sal ’n verslag aan die direkteur van openbare vervolging oorhandig word en sal dié beslis of enig*iemand vervolg gaan word.
10-16-2006, 05:26 PM #1126
'Als is reg' - toe skiet pa
Nelspruit. – “Als is orraait. Millie is net bietjie ontsteld.”
Só het sers. Flippie Venter (34) oor die selfoon aan sy skoonma gesê minute voordat hy sy twee kinders koelbloedig afgemaai en sy vrou gewond het.
Met ’n skaars hoorbare “ja” het dié sersant gister in die rondgaande hof erken dat hy sy kinders, Janco (4) en Millize (5), doodgeskiet en sy vrou probeer vermoor het.
Sy pleit is na onskuldig verander omdat hy aangevoer het hy kon niks van die voorval onthou nie.
Hy is egter wel later die dag skuldig bevind aan die moorde.
Venter het meestal emosieloos in die beskuldigdebank gesit en luister hoe sy vrou, Millie (33), oor die moorde op 26 April by die egpaar se huis by die Hoedspruit-lugmagbasis getuig het.
Mev. Venter het getuig haar man was “redelik goed gekuier” toe sy hom die middag by ’n onthaal gaan oplaai het.
Hulle is na ’n ander geselligheid waar Venter op ’n sementbankie aan die slaap geraak het.
By hul aankoms by die huis het hulle gestry nadat Venter haar van ’n buite-egtelike verhouding beskuldig het.
Sy het in ’n stadium “help” op haar selfoon getik en dié SMS aan verskeie mense gestuur.
Sy en die kinders is later uit die huis. Venter het agterna gehardloop, Janco gegryp en na die huis teruggehardloop.
“Mammie, ons moenie vir boetie los nie, ons moet hom gaan haal,” het Millize aan haar ma gesê.
Volgens mev. Venter het sy haar man by die agterdeur gekry. Hy het op die selfoon met haar skoonma gepraat en als is reg. “Janco het langs hom gestaan en huil.”
Venter is by die huis in en Janco het agter sy pa aangeloop.
“Ek het gehoor Janco gil. Toe klap ’n skoot,” het mev. Venter in trane getuig.
Sy het nie een keer in die hof vir haar man gekyk nie.
Toe sy by die huis instorm, het Venter die R4-geweer op haar gerig.
Sy het dit probeer gryp en is in die maag geskiet. Millize het gegil en by die agterdeur uitgevlug.
“Hy (Venter) het tussen die sifdeur en kosyn na haar aangelê, gekorrel en die skoot afgetrek.”
Millize is in die rug getref en het skaars 2 m van die agterdeur geval.
Mev. Venter het na Janco gehardloop. “Sy beentjies was opgetrek en daar was baie bloed op die mat.”
Venter het haar gegryp en teen die muur vasgedruk.
“Besef jy jy het ons kinders doodgeskiet?” het sy aan hom gesê.
Hy het vir Janco gekyk en gesê: “Dis reg, ja. Ek gaan jou doodmaak en myself ook,” het sy getuig.
Toe sy na buite hardloop, het sy op die swaar gewonde Millize afgekom.
“Sy het iets gemompel en haar handjie het beweeg,” het mev. Venter snikkend getuig.
Sy het besef hy gaan haar doodmaak en dat sy dan nie hulp vir haar kinders sal kan kry nie. Sy het weggehardloop.
Die bure het met die kinders hospitaal toe gejaag, maar hulle was reeds dood.
Mev. Venter is later die aand na 1 Militêre Hospitaal in Pretoria oorgeplaas.
“Ek het nie net my kinders verloor nie, maar ook my huwelik,” het sy getuig.
Regter Nico Coetzee het bevind Venter het wel geweet wat hy doen en het hom aan die twee moorde skuldig bevind, asook poging tot moord op sy vrou, die onwettige besit van ’n vuurwapen en ammunisie en ’n klag van aanranding verlede jaar op sy huishulp.
Venter word môre gevonnis.
Venter staan tans in Burundi, waar hy deel van die Suid-Afrikaanse vredesmagte was, tereg op ’n klag van verkragting en moord op ’n 14-jarige meisie.
10-16-2006, 05:31 PM #1127
Skok nadat adjunkhoof hom vermoedelik skiet
Messina. – Die adjunkhoof van die Hoërskool Eric Louw in dié dorp in Limpopo is gister dood nadat hy hom vermoedelik met sy jaggeweer in die kop geskiet het.
Mnr. Fanna de Jager (49) is net ná 05:00 gister langs die swembad by sy huis in ’n plas bloed gevind.
De Jager se dogter, Wilma (18), is tans besig met haar matriekeindeksamen aan dié skool.
Leerlinge van die Hoërskool Eric Louw het gister berading ontvang. Me. Kobie Mostert, waarnemende skoolhoof, het gesê die hele skool is geskok. “Hy was altyd positief en het gedurig ’n stukkie humor gehad wat ’n mens se dag opgevrolik het,” het sy gesê.
De Jager het gisteroggend opgestaan en na die swembad buite die huis gegaan. Volgens Mostert het De Jager vrou, Marietjie, ’n slag gehoor.
“Sy het na Fanna in die huis gesoek, maar kon hom nêrens kry nie. Sy het toe op hom afgekom waar hy langs die swembad gelê het.”
Supt. Ailwei Mushavhanamadi, polisiewoordvoerder in die Vhembe-streek, het gesê De Jager het hom vermoedelik met ’n .308-jaggeweer in die kop geskiet.
Die gelisensieerde jaggeweer is langs hom gevind.
De Jager was lank adjunkhoof van die Musina High School voordat hy op 1 Julie adjunk-hoof van die Hoërskool Eric Louw geword het.
’n Hartseer Mostert het gesê De Jager “was streng, maar regverdig en dissipline was vir hom baie belangrik. Ek het ’n kollega, maar ook ’n baie goeie vriend verloor.”
Dit is nog nie duidelik waarom De Jager hom sou geskiet het nie.
“Niemand weet wat hom getrigger het nie,” het Mostert gesê.
Mev. De Jager was gister te geskok om oor die voorval te praat.
Hy laat buiten sy vrou en dogter ook twee seuns, Gert (24) en Marnus (22), agter.
Die skool is vroeër vanjaar deur nog twee tragedies getref toe Jana Joubert (18), ’n matrikulant, dood is toe sy op haar bromponie raakgery is.
Net twee maande daarna is haar pa, Deon (34), ook in ’n ongeluk dood. Hy was tot einde verlede jaar ’n administratiewe beampte by dié skool.
10-16-2006, 05:37 PM #1128
Vier vas oor wrede transitoroof
Pietersburg. – Vier mans is die naweek in hegtenis geneem in verband met die transitorooftog in Limpopo waarin vier wagte grusaam gesterf het.
“Hulle moet voor ’n vuurpeloton laat staan word en dan geskiet word,” het die hartseer ma van een van die vier vermoorde veiligheidswagte van dié stad in Limpopo, gister gesê nadat Beeld haar ingelig het dat vier verdagtes vasgetrek is.
Mev. Elize Janse van Rensburg, ma van mnr. Hennie Botha (22), het in trane uitgebars toe sy hoor vier mans is in verband met die dood van haar seun vasgetrek.
“Dankie, liewe Jesus, dat U ons gehelp het, want dit is baie erg,” het sy snikkend gesê.
Haar seun is sowat drie weke gelede saam met sy kollegas, mnre. Dirk Kleynhans (28), Deon Steyn (20) en Marcus Malete (25) vermoor tydens ’n wrede transitorooftog sowat 75 km vanaf Lephalale (Ellisras).
Supt. Ronel Otto, provinsiale polisiewoordvoerder, het gister gesê vier verdagtes is die naweek in Gauteng in verband met die transitorooftog vasgetrek. Sy wou nie sê waar in Gauteng hulle in hegtenis geneem is nie.
’n Polisietaakspan wat uit polisielede van Limpopo, Noordwes en Gauteng bestaan, onder leiding van komm. Bennie Ntlemeza, adjunk-polisiehoof in Limpopo, het die verdagtes aangekeer.
Die vier mans sou gistermiddag laat vlugtig in die landdroshof in Lephalale verskyn, maar die polisie en regslui het saam besluit dat hulle nie moet verskyn nie. Hulle sal na verwagting vanoggend in die landdroshof in Mokopane (Potgietersrus) verskyn op aanklagte van moord en poging tot roof.
Die veiligheidswagte van SBV se tak in Polokwane was op 29 September op pad na Lephalale om geld by ’n bank af te lewer. Tussen Marken en Baltimore in die Waterbergstreek het ’n bende rowers hul geldwa met ’n Mercedes-Benz van die pad gedwing. Die geldwa het omgeslaan en die rowers het op hulle losgebrand.
Toe hulle nie daarin kon slaag om die geldwa oop te kry nie, het hulle ’n vlambare middel oor die voertuig gegooi en dit aan die brand gesteek.
’n Lykskouing het getoon dat Botha, Malete en Kleynhans versmoor het van die geweldige rook, voordat hulle in die voertuig verkool het. Stein is dood aan rookinaseming. Hy is deur mnr. Neels Hennop, ’n boer van Baltimore, uit die brandende wrak gered, maar is kort daarna dood.
Botha se ma het gister gesê sy hoop die doodstraf word teruggebring. “Die regering moet sorg dat veiligheidswagte onder veiliger omstandighede kan werk,” het sy gesê.
Mev. Colette Kleynhans, vrou van Dirk, het gesê sy is in ekstase dat die verdagtes aangekeer is. “Ek het baie vrae oor wat gebeur het. Ek wil weet hoe hulle lyk.” Kleynhans het bygevoeg sy hoop nie die verdagtes kry borgtog nie.
Mev. Elise Stein, ma van Deon, het gesê sy hoop die mans wat vasgetrek is, is wel die skuldiges. “Niks sal ongelukkig my kind kan terugbring nie,” het sy gesê. Malete se familie was nie gister vir kommentaar beskikbaar nie.
10-16-2006, 05:41 PM #1129
Zim-model antwoord vir SA?
Nóg meer onteiening en ’n model geskoei op grond- hervorming in Zimbabwe behoort die beginsel van gewillige koper, gewillige verkoper in Suid-Afrika te vervang.
Dít is van die radikale veranderings aan die regering se grondhervormingsbeleid wat glo vervat is in besprekingsdokumente van die departement van grondsake.
Dié dokumente het voortgevloei uit twee geslote werksessies wat onlangs deur die departement gehou is.
In ’n werksessie oor grondbelasting is daar glo grondbelasting voorgestel wat net deur wit boere (die hoërklas-grondbesitters soos hulle in die dokument genoem word) betaal moet word.
Opkomende boere behoort glo vrygeskeld te word daarvan.
Die skuld vir die slakkepas van grondhervorming is ook al herhaaldelik voor die deur van die beginsel van gewillige koper, gewillige verkoper gelê. Luidens die dokumente behoort dit vervang te word met die grondhervormingsmodel wat in Zimbabwe toegepas is vóór grondvergrype daar ingetree het.
Dit sou beteken dat die staat altyd eerste opsie kry om boere wat wil verkoop, se grond te bekom. As die staat nie belang stel nie, kan boere ’n sertifikaat kry wat so aandui.
As die staat egter wel belang stel, maar boere nie die staat se prys wil aanvaar nie, sal boere nie die grond aan enigiemand anders mag verkoop nie.
Die besprekingsdokumente het na die landboutydskrif Farmer’s Weekly uitgelek.
Mnr. Glen Thomas, direkteur-generaal van grondsake, wou gister nie die dokumente bespreek nie, maar het ten sterkste ontken dat dit die standpunt of beleid van die departement of ministerie verteenwoordig.
Voorts ontken hy dat daarin melding gemaak word van ’n sogenaamde “Zimbabwe-model” vir Suid-Afrika. Volgens hom word daar wel na dié buurland sowel as Namibië verwys, maar in die konteks van die internasionale situasie.
Hy het bevestig dat die werkwinkels geslote was vir onder meer georganiseerde landbou. Slegs amptenare van die departement van grondsake en enkele genooide kenners was daar. “Dit was nie ’n konsultasieproses nie.”
Hy het egter benadruk dat die dokumente wat aan Farmer’s Weekly uitgelek het, nie die eindresultaat van die werkwinkels was nie, maar ’n ouer weergawe.
Voorts het Thomas gesê die voorstel dat die regering onteiening meer gaan inspan om grondhervorming te versnel – nie net as deel van die restitusieproses nie, maar ook om die regeringsteiken van 30%-herverdeling teen 2014 te bereik – is niks nuuts nie. “Dit kom nie nou eers uit die werkwinkels nie. Ek moet egter weer benadruk dat onteiening ingevolge wetgewing en die Grondwet sal geskied.”
Hy het gemeen ’n voorstel om die Grondwet te wysig om die staat meer onteieningsmagte te gee, sou belaglik wees.
10-16-2006, 05:43 PM #1130
Askies en dán advertensies
Alle advertensies van die Tshwane-metroraad moet verbied word totdat die raad vir hul misleidende reklame om verskoning vra.
Só vra AfriForum, ’n burgerregte-inisiatief deur die vakverbond Solidariteit, nadat die gesagsowerheid vir reklamestandaarde (ASA) verlede week in dié drukgroep se guns beslis het.
Die ASA-direktoraat het bepaal dat die metroraad reeds drie ASA-uitsprake geminag het deur steeds in advertensies na Tshwane as “hoofstad” te verwys, al is Pretoria steeds die hoofstad.
In die jongste uitspraak van die ASA, wat volg ná ’n stryd van 18 maande, word AfriForum vyf werkdae gegee om kommentaar te lewer oor watter strafmaatreëls die Tshwane-metroraad opgelê behoort te word.
Volgens mnr. Kallie Kriel, uitvoerende hoof van AfriForum, stel hulle voor dat die metroraad die swaarste moontlike straf opgelê word in terme van die ASA se regulasies.
“Alle advertensies van die Tshwane-metroraad, selfs dié wat nie misleidend is nie, moet verbied word totdat die metroraad op eie koste advertensies op televisie, radio en in koerante plaas, waarin die raad die publiek om verskoning vra vir die misleidende advertensies,” het Kriel in ’n verklaring gesê.
AfriForum vra ook dat die metroraad vir ses maande op eie koste hul advertensies aan die ASA moet voorlê vir goedkeuring voor dit geplaas word.
Kriel wys ook daarop dat die SAUK reeds aangedui het dat hulle nie verder die metroraad se misleidende advertensie waar daar na Tshwane as hoofstad verwys word, sal vertoon nie.
Kriel het gesê dat die ASA se uitspraak nie net ’n oorwinning vir AfriForum en voorstanders vir die behoud van Pretoria se naam is nie, maar “vir alle burgers wat voel dat hulle nie aan misleidende advertensies onderwerp moet word nie”.
Page generated in 0.93259 seconds with 14 queries